**NOTĂ DE FUNDAMENTARE**

**la proiectul de Hotărâre a Guvernului privind închirierea unor spații aflate în domeniul public**

**al statului și în administrarea Ministerului Justiției, precum și a instanțelor judecătorești**

Întrucât prezentul act normativ intră sub incidența art. 2 alin. (2) din Hotărârea Guvernului nr. 1361/2006 privind conținutul instrumentului de prezentare și motivare a proiectelor de acte normative supuse aprobării Guvernului, cu modificările și completările ulterioare, la întocmirea notei de fundamentare *nu este necesară respectarea structurii prevăzute în anexa la această hotărâre*.

**Motivul emiterii actului normativ**

Ministerul Justiției este organul de specialitate al administrației publice centrale, cu personalitate

juridică, în subordinea Guvernului, care contribuie la buna funcționare a sistemului judiciar și la asigurarea condițiilor înfăptuirii justiției ca serviciu public, apărarea ordinii de drept și a drepturilor și libertăților cetățenești.

Anterior intrării în vigoare a Ordonanței de urgență nr. 57/2019 privind Codul administrativ, proprietatea publică și regimul juridic al acesteia erau reglementate prin Legea nr. 213/1998 privind bunurile proprietate publică.

Potrivit art. 14 din Legea nr. 213/1998 privind bunurile proprietate publică, „(1) Închirierea bunurilor proprietate publică a statului sau a unităților administrativ-teritoriale se aprobă, după caz, prin hotărâre a Guvernului, a consiliului județean, a Consiliului General a Municipiului București sau a consiliului local, iar contractul de închiriere va cuprinde clauze de natură să asigure exploatarea bunului închiriat, potrivit specificului acestuia. (2) Contractul de închiriere se poate încheia, după caz, cu orice persoană fizică sau juridică, română sau străină, de către titularul dreptului de proprietate sau de administrare.”

În conformitate cu prevederile legale aplicabile la data respectivă a fost adoptată Hotărârea Guvernului nr. 1176/2012, prin care s-a aprobat închirierea unor suprafețe aflate în administrarea Ministerului Justiției și a instanțelor judecătorești. Ulterior, prin Hotărârea Guvernului nr. 899/2014[[1]](#footnote-1), Hotărârea Guvernului nr. 415/2016[[2]](#footnote-2) și Hotărârea Guvernului nr. 764/2018[[3]](#footnote-3) au fost aprobate modificări și completări ale anexei la Hotărârea Guvernului nr. 1176/2012.

De asemenea, potrivit prevederilor art. 861 alin. (3) din Legea nr. 287/2009 privind Codul Civil, „bunurile proprietate publică pot fi date în administrare sau în folosință și pot fi concesionate ori închiriate”.

Conform art. 333 din Ordonanța de urgență a Guvernului nr. 57/2019 privind Codul administrativ, „(1) Închirierea bunurilor proprietate publică a statului sau a unităților administrativ-teritoriale se aprobă, după caz, prin hotărâre a Guvernului, a consiliului județean, a Consiliului General al Municipiului București sau a consiliului local. (2) Hotărârea prevăzută la alin. (1) cuprinde următoarele elemente: a) datele de identificare și valoarea de inventar ale bunului care face obiectul închirierii; b) destinația dată bunului care face obiectul închirierii; c) durata închirierii; d) prețul minim al închirierii. (3) În cazul în care contractul de închiriere se încheie de către titularul dreptului de administrare, acesta are dreptul să încaseze din chirie o cotă parte de 20-50 %, stabilită, după caz, prin Hotărâre a Guvernului, a consiliului județean, a Consiliului General al Municipiului București sau a consiliului local al comunei, al orașului sau al municipiului, prin care s-a aprobat închirierea. (4) Prevederile alin. (3) nu se aplică în cazul în care activitatea titularului dreptului de administrare este subvenționată de la bugetul de stat sau de la bugetul local. (5) Închirierea bunurilor proprietate publică a statului sau a unităților administrativ-teritoriale se face pe bază de licitație publică.”

Prin urmare, este necesară emiterea unei noi hotărâri a Guvernului, care să prevadă elementele stabilite de noul cadru normativ, respectiv cele prevăzute la art. 333 din Ordonanța de urgență a Guvernului nr. 57/2019 privind Codul administrativ. Prin promovarea prezentului act normativ se are în vedere închirierea unor spații aflate în incinta imobilelor în care își desfășoară activitatea instanțele judecătorești, imobile aflate în domeniul public al statului, având datele prevăzute în anexa care face parte integrantă din prezenta hotărâre, în scopul desfășurării unor activități sau prestării unor servicii necesare personalului instanțelor și justițiabililor.

Astfel, instanțele judecătorești, în calitate de administratori ai imobilelor, vor organiza procedura de licitație publică pentru închiriere, în condițiile legii. Durata contractului va fi pe o perioadă prestabilită, cu posibilitatea prelungirii acestuia prin act adițional; în contractul de închiriere vor fi prevăzute clauze privind utilizarea, conservarea și restituirea suprafețelor închiriate, clauze de natură să asigure exploatarea potrivit specificului, precum și clauze privind rezilierea de drept, fără nicio altă formalitate, a contractului de închiriere în cazul schimbării destinației.

Preturile minime ale închirierii spațiilor au fost stabilite având ca referință: 1) hotărârile emise de autoritățile publice locale cu privire la aprobarea nivelurilor tarifelor de bază ale chiriilor pentru spațiile cu altă destinație, prin raportare la zona în care sunt situate imobilele în care funcționează instanțele; 2) preturile contractelor încheiate anterior de către instanțe, pentru aceleași tipuri de servicii. Chiria încasată ca urmare a contractelor încheiate se va vira integral la bugetul de stat.

Față de cele prezentate mai sus, a fost întocmit prezentul proiect de hotărâre a Guvernuluiprivind închirierea unor spații aflate în domeniul public al statului și în administrarea Ministerului Justiției, precum și a instanțelor judecătorești, pe care, dacă sunteți de acord, vă rugăm să-l adoptați.

**Stelian-Cristian ION**

**MINISTRUL JUSTIȚIEI**

**Avizăm favorabil:**

**Alexandru NAZARE**

**MINISTRUL FINANȚELOR**

1. pentru modificarea și completarea anexei la Hotărârea Guvernului nr. 1.176/2012 privind aprobarea închirierii unor suprafețe aflate în administrarea Ministerului Justiției și a instanțelor judecătorești, publicată în Monitorul Oficial al României, Partea I, nr. 767 din 22 octombrie 2014; [↑](#footnote-ref-1)
2. pentru modificarea și completarea anexei la Hotărârea Guvernului nr. 1.176/2012 privind aprobarea închirierii unor suprafețe aflate în administrarea Ministerului Justiției și a instanțelor judecătorești, publicată în Monitorul Oficial al României, Partea I, nr. 449 din 16 iunie 2016; [↑](#footnote-ref-2)
3. pentru modificarea și completarea anexei la Hotărârea Guvernului nr. 1.176/2012 privind aprobarea închirierii unor suprafețe aflate în administrarea Ministerului Justiției și a instanțelor judecătorești, publicată în Monitorul Oficial al României, Partea I, nr. 840 din 2 octombrie 2018. [↑](#footnote-ref-3)